Idén is: Nagyon Balaton! - onlinebalaton - tengernyi információ
Kezdőlap BALATON 0-24 Idén is: Nagyon Balaton!
megjelent: 2018. május 21. rovat: BALATON 0-24, déli part, északi part
A Pünkösdi nyitóhétvégével hivatalosan is elrajtolt a 6. MOL Nagyon Balaton, mely májustól-októberig átfogó, nagyfesztiválokkal, kulturális programokkal, gasztroeseményekkel várja idén a több mint egy millió turistát – tájékoztatták a szervezők az onlinebalaton.hu-t.
Mekkora a Balaton kerülete? 300 000 lépés! Idén másodjára indult útnak a Balaton Camino vagyis Budavári Dóra, Rákász-Losonczy Judit és Scherer Anna, hogy 10 nap alatt, május 18-27. között körbesétálják a Balatont. Az útról minden nap posztokban, bejelentkezésekben, képekben tudósítanak majd. A napi indulási helyszínek és időpontok nyilvánosak, csatlakozni ér, annál is inkább, mert 2 hétvégét, köztük egy hosszú hétvégét is magába foglal a 10 nap.
A MOL Nagyon Balaton – Indul a nyár! szezonnyitó hétvégéjén hivatalosan is megkezdődik a rendezvénysorozat, miközben ugyanezen a szombaton ismét útjára indul majd a két komp Szántódról és Tihanyból, hogy a fedélzetén koncertet adjanak a legismertebb hazai előadók.
Siófok 1968-ban vált várossá, ami azt jelenti, hogy az egyik legnépszerűbb üdülőváros idén ünnepli fennállásának 50. évfordulóját. Ezt a jubileumi eseményt egy különleges, tíz nagy rendezvényből álló programsorozattal ünneplik majd a déli parton. A nyitóesemény szintén a Pünkösdi hétvégén, május 18-21. között, Pünkösdi Szezonnyitó címmel zajlik a siófoki PLÁZS-on, amely amúgy június 16-tól várja majd rendszeres programjaival a kikapcsolódásra vágyókat.
Június 9-10. között harmadik alkalommal rendezik meg a népszerű vitorlásversenyt, a Nemzeti Regattát a 172. éves Balatoni Hajózási Zrt szervezésében. 51 település részvételével amatőr és közéleti szereplőkkel a fedélzeten rajtolnak majd el a vitorlások, miközben a parton sok más mellett főzőversennyel, gyerekprogramokkal és életmódtanácsadással készülnek a szervezők.
A Balaton egyik legnagyobb elektronikus zenei fesztiválja minden eddiginél nagyobb durranást ígér július 4. és 8. között. A Balaton Sound programjairól itt írtunk.
Idén július 20. és 29. között rendezik meg a Balaton legnagyobb összművészeti fesztiválját, a 28. Művészetek Völgyét Kapolcson, Vigándpetenden és Taliándörögdön. A tíznapos fesztiválon közel 1200 különleges programmal várják a látogatókat: koncertekkel, színházi előadásokkal, irodalmi estekkel, közösségi programokkal és interaktív játékokkal is készülnek a szervezők.
Napközben piknikhangulat, este a legjobb koncertek, ilyen az augusztus elején immár 7. alkalommal induló Paloznaki Jazzpiknik.
A MOL Nagyon Balaton és a Magyar Turisztikai Ügynökség szervezésében idén először vár Balatonbogláron a Gömbkilátó mellett lévő réten a Balaton Piknik augusztus 19-én.
Sajnos azonban egyszer a nyári vakáció is véget ér, ezt már-már hagyományosan a zamárdi STRAND Fesztivál és az idén új helyszínre költöző, B my Lake zárják. I
A B my Lake idén új helyszínen, Keszthelyen várja majd a minőségi elektronikus zene rajongóit.
A Balaton Régió eseményeit felsorakoztató Balaton Magazin május közepétől országszerte 138 MOL kúton, illetve fesztiválokon, fővárosi és vidéki terjesztőponton érhető majd el, ingyenesen. A kiadvány térképként szolgálhat azok számára, akik útnak indulnak, hogy felfedezzék a magyar tenger környékének kincseit.
A MOL Nagyon Balaton gondozásában jelenik meg idén is a Best of Summer ingyenes programfüzet, benne a legjobb nyári programok és fesztiválok programjával.
A MOL Nagyon Balaton és a Magyar Turisztikai Ügynökség idei közös újítása, hogy a tó környékén, 18 különleges helyszínen látványos fotókeret installációkat helyeznek majd el, ahol csodás képek születhetnek a festői szépségű Balatonunkról.
A MOL Nagyon Balaton és a Magyar Turisztikai Ügynökség közös kezdeményezése, hogy a Magyarország Rád vár! c. belföldi forgalomélénkítő kampány részeként arra ösztönözzék a Balatonra látogatókat, hogy a környék legismertebb szolgáltatóinak és vendéglátóinak megismerése mellett a „rejtett kincseket” is felfedezzék. Ezt segíti sokszínű ajánlataival, ajándékaival a Balaton Pass.
Idén másodszor jelenik meg a Balatoni Gasztrotérkép, mely az egész Balatont körülöleli.
Fluor a Balatonon
Az idei nyáron Fluor Tomi kis túlzással a Balatonra költözik. Saját kis kamerájával vesz részt a MOL Nagyon Balaton eseményein, de nem csak koncertekre, bulikra érkezik ide: kipróbál és megmutat mindent, ami szerinte érdekes a Balatonon.
Idén is megjelenik majd a nyár legfontosabb slágereit tartalmazó STRAND CD
címkék: nagyon balatonob